3871 Jesus was ‘n Jood - Forum 2.0 - jimileroux30
3871 Jesus was ‘n Jood
Posted by Jimi le Roux on November 18, 2018 at 6:13pm in Padlangs oordenkings
'n Vrou wat al twaalf jaar lank aan bloedvloeiing gely het, het nader gekom en van agter af aan die soom van sy klere geraak. Sy het vir haarself gesê: “As ek maar net aan sy klere kan raak, sal ek gesond word.” Mat 9:20-21 NAV
Jesus was natuurlik nie ‘n “Christen” nie. Jesus was ‘n Jood. Nie net ‘n Jood nie, maar ‘n tipiese Jood, ‘n uitnemende Jood! Jesus het die Joodse gebede drie maal per dag gebid, Hy’t ‘n gebedskleed (talit) gedra, met die voorgeskrewe fraiings (tzitzit) op die soom. Jesus het kosjer geëet, die wet gehou en die feeste gaan bywoon. Elke Vrydagaand was Hy in die sinagoge, waar Hy deur die bewegings van die diens gegaan het. Ook die Sabbat was vir Hom belangrik en spesiaal. Jesus het Hom in sy Joodsheid uitgeleef! Waar los dit ons – ons is dan nie Jode nie? Moet ons nie doen soos Jesus gedoen het nie? Nie noodwendig nie. Die vroeë kerk het reeds in Handeling (hfst. 15) hieroor besin en het besluit dat nie-Jode nie eers Jode hoef te word om Christene te kan word nie. Daarom het die nie-Joodse gelowiges (soos ons) nie begin om die Joodse gebruike te volg nie. Volg Christus op die Nuwe Testamentiese manier en jy doen reg!
Here Jesus, dankie dat ek U uit ‘n opregte hart mag dien. Lei my deur u Gees om U nog beter te dien! Amen.
Leef ‘n Nuwe Testamentiese lewe!